Johannesburg waarsku oor beurtkragOorlading kom in verskeie van die stad se buurte voor, wat groot druk op die netwerk plaas. (Foto: pixabay) Die Stad Johannesburg waarsku inwoners teen ŉ groot moontlikheid van beurtkrag en sê die stelsel is onder groot druk weens dalende wintertemperature. Raadslid Mpho Moerane, burgemeesterskomiteelid vir omgewing en infrastruktuurdienste, het ŉ beroep op inwoners gedoen om hul kragverbruik te verminder. In sommige gebiede is verbruik só hoog dat die stelsel teen oorlading beskerm moet word. “Die besluit word gerig deur ŉ risiko-ontleding wat oor die stad by City Power-substasies gedoen is en wat dui op ŉ ernstige bedreiging weens die daaglikse oorlading van die netwerk in die meeste gebiede,” sê Moerane. “Dit kan lei tot die algehele ineenstorting van sekere substasies.” Eskom het reeds gewaarsku oor ŉ groot kans op beurtkrag sou die netwerk onder die druk bly wat dit tans is. Die stelsel is vandeesweek reeds noodgedwonge ingestel en toe weer opgeskort. Volgens Moerane was daar ŉ toename in die getal onderbrekings weens oorlading in gebiede wat reeds as brandpunte geïdentifiseer is. Die oorlading word onder meer veroorsaak deur onwettige verbindings, ŉ toename in agterplaasvertrekke waar krag gebruik word en die algemene oorgebruik van elektrisiteit tydens spitstye. Indien die rotasiestelsel in werking tree, sal dit tussen 16:00 en 22:00 ingestel word tot die situasie verbeter. City Power monitor intussen die daaglikse lading om vas te stel in watter gebiede ingryping nodig is. Moerane sê die besluit kan genoodsaak word ten spyte van City Power se omvattende instandhoudingswerk wat hy ter voorbereiding van die winter gedoen het. “Inwoners moet verstaan dat kragrotasie die laaste uitweg is om infrastruktuur te beskerm en dat dit nodig is weens herhaalde onderbrekings in gebiede wat weens oorlading en ŉ styging in verbruik uitgewys is.” Anders as tydens gewone beurtkrag, is daar geen vaste skedule vir die rotasiestelsel nie en word die in werkingstelling daarvan gegrond op die bedreiging by plaaslike substasies.